INSTITUŢII ŞI ORGANISME DIN UNELE STATE MEMBRE ALE UNIUNII EUROPENE

CU ATRIBUŢII ÎN DOMENIUL EGALITĂŢII DE GEN 


ABSTRACT

Prezentul studiu oferă o privire de ansamblu asupra instituţiilor şi organismelor din unele state membre ale Uniunii Europene cu atribuţii în domeniul egalităţii de gen
.

Directiva 76/207/CEE a Consiliului din 9 februarie 1976 privind punerea în aplicare a principiului egalităţii de tratament între bărbaţi şi femei în ceea ce priveşte accesul la încadrarea în muncă, la formarea şi la promovarea profesională, precum şi condiţiile de muncă
, modificată prin Directiva 2002/73/CE din 23 septembrie 2002
, prevede:

ART. 8a

(1) Statele membre desemnează unul sau mai multe organisme pentru a promova, a analiza, a monitoriza şi a susţine egalitatea de tratament între toate persoanele, fără discriminare pe criterii de sex, şi adoptă dispoziţiile necesare. Aceste organisme pot face parte dintre organele însărcinate cu apărarea la nivel naţional a drepturilor omului sau cu protecţia drepturilor persoanelor.

(2) Statele membre veghează ca printre competenţele acestor organisme să se numere:

(a) acordarea de asistenţă independentă victimelor discriminării pentru declanşarea unei proceduri împotriva discriminării, fără a aduce atingere dreptului victimelor şi asociaţiilor, organizaţiilor sau altor persoane juridice prevăzute la articolul 6 alineatul (3);

(b) desfăşurarea de anchete independente privind discriminarea;

(c) publicarea unor rapoarte independente şi formularea de recomandări privind orice aspect referitor la asemenea discriminare. 

Toate statele membre au o instituţie sau un organism independent pentru protecţia egalităţii de tratament. Există tendinţa ca acest organism să soluţioneze simultan mai multe cazuri de discriminare, nu numai discriminarea bazată pe sex. În prezent, majoritatea statelor membre au adoptat abordarea discriminării multiple.

AUSTRIA
OMBUDSMAN-UL PENTRU EGALITATEA DE TRATAMENT este o organizaţie unică, ce constă în trei structuri independente din punctul de vedere al competenţelor lor:
· Ombudsman-ul pentru egalitatea de tratament între femei şi bărbaţi în raporturile de muncă (1991);

· Ombudsman-ul pentru egalitatea de tratament la locul de muncă, indiferent de origine etnică, religie sau credinţă, vârstă sau orientare sexuală (2005);

· Ombudsman-ul pentru egalitatea de tratament, indiferent de originea etnică în alte domenii şi egalitatea de tratament între femei şi bărbaţi în accesul la şi furnizarea de bunuri şi servicii (2005)
.
Data înfiinţării: 01.01.1991. 
Temei legal: Legea privind egalitatea de tratament BGBl nr. 410/1990. În prezent, temeiul legal îl reprezintă Legea privind egalitatea de tratament şi Comisia pentru egalitate de tratament BGBl. nr. 98/2008.
Statut: Agenţie guvernamentală cu structuri independente în cadrul Cancelariei Federale, Ministerului pentru Femei şi Administraţie Publică.
Mandat / obiective

Legea privind Ombudsman-ul pentru egalitate de tratament şi Comisia pentru egalitate de tratament stabileşte domeniile de competenţă ale celor trei Ombudsmen, în mod independent, după cum urmează :

· oferă sprijin individual şi reprezentare legală în faţa Comisiei pentru egalitate de tratament victimelor discriminării în sensul părţii I (gen), părţii a II-a (vârstă, orientare sexuală, apartenenţă etnică, religie şi credinţă) şi părţii a III-a (acces la bunuri şi servicii, educaţie, protecţie socială şi avantaje sociale) din Legea privind egalitatea de tratament ;

· negociază cu angajatorii/instituţiile/furnizorii de servicii din partea victimei pe baza dreptului legal de a obţine informaţii relevante de la angajator/şeful instituţiei ;

· promovează cauzele la Comisia pentru egalitate de tratament atunci când Ombudsman-ul consideră că a avut loc o discriminare ;  Comisia pentru egalitate de tratament trebuie să iniţieze procedura legală ;
· participă la şedinţele Comisiei pentru egalitate de tratament, cu dreptul de a lua cuvântul şi a adresa întrebări ;

· ridică pretenţii în instanţă în cazul în care Ombudsman-ul nu este de acord cu hotărârea Comisiei pentru egalitate de tratament ;
· prezintă rapoarte independente privind observaţiile sale şi formulează recomandări în faţa Adunării Naţionale (de exemplu, pentru viitoare amendamente la Legea privind egalitatea de şanse) ;

· desfăşoară anchete independente privind discriminarea ;

· informează publicul în general şi grupurile-ţintă în special asupra tuturor problemelor legate de activitatea Ombudsman-ului şi în ceea ce priveşte egalitatea;
· prezintă informaţii privind cauzele încheiate cu succes şi posibile aplicări ale Legii privind egalitatea de tratament prin educaţie (pentru adulţi) ;

· acordă asistenţă angajatorilor/instituţiilor pentru a elabora şi implementa planuri de acţiune privind egalitatea şi/sau orice altă acţiune necesară pentru a evita consecinţele legale
.
Cazuri de discriminare aflate în competenţa sa

Biroul central : gen, vârstă, orientare sexuală, apartenenţă etnică, religie şi credinţă 
Birourile regionale : gen.

Atribuţii şi competenţe
· Acordă asistenţă juridică ;
· Negociază şi încheie înţelegeri pe cale amiabilă ;
· Reprezentare în faţa Comisiei pentru egalitate de tratament ;
· Iniţierea procedurii administrative în cazul ofertelor de job-uri discriminatorii ;
· Acţionează pentru obţinerea unei hotărâri cu efecte declarative dacă hotărârea Comisiei pentru egalitate de tratament diferă de opinia Ombudsman-ului pentru egalitate de tratament ;
· Acţionează pentru obţinerea unei hotărâri cu efecte declarative dacă o propunere scrisă a Comisiei pentru egalitate de tratament legată de modul de implementare a egalităţii de tratament nu este respectată ;
· Informare, promovare, atragerea atenţiei.
Activităţi principale

· Acordă consultaţii juridice şi sprijin persoanelor care se consideră discriminate ;
· Obţine informaţii de la angajator / instituţii / furnizorii de servicii ;
· Negociază cu angajatorii/furnizorii de servicii pentru a elimina discriminarea ;
· Promovează cauzele la Comisia pentru egalitate de tratament ;
· Trimite experţi care participă la procedura în faţa Comisiei pentru egalitate de tratament ;
· Investighează din partea Comisiei pentru egalitate de tratament (misiune de aflare a faptelor) ;
· Iniţiază o procedură administrativă în caz de anunţuri de job-uri discriminatorii ;
· Raportează bianual Adunării Naţionale în legătură cu activitatea şi observaţiile Ombudsman-ului ;
· Informează publicul în legătură cu Legea privind egalitatea de tratament şi precedentele de la Comisia pentru egalitate de tratament ;
· Încheie acorduri voluntare în aplicarea Legii privind egalitatea de tratament ;
· Întocmeşte planuri de acţiuni / programe pentru promovarea femeilor ;
· Dezvoltă coduri de practică (de exemplu, pentru împiedicarea hărţuirii sexuale) ;
· Se adresează problemelor privind egalitatea în general;
· Publică rapoarte şi recomandări pe orice probleme legate de discriminare ;
· Desfăşoară anchete independente privind discriminarea.
Publicaţii

· Un raport bianual în limba germană ;

·  Materiale informative : "Cunoaşte-ţi drepturile", "Diversitate. Respect. Drepturi", "Hărţuirea sexuală", "Anunţuri de job-uri neutre în privinţa genului" ;
· Articole în reviste de specialitate.
Promovarea egalităţii

Promovarea face parte din competenţele Ombudsman-ului, conform prevederilor privind acţiunea pozitivă din Legea egalităţii de tratament.
Ombudsman-ul nu are un department sau o misiune care se ocupă doar de promovare. Oricine este responsabil de promovarea egalităţii.
Ombudsman-ul pentru egalitatea de tratament este responsabil pe probleme de : gen, apartenenţă etnică, religie, credinţă, vârstă, orientare sexuală.
Management

· Ombudsman-ul pentru egalitatea de tratament între femei şi bărbaţi în raporturile de muncă,
· Ombudsman-ul pentru egalitatea de tratament la locul de muncă, indiferent de origine etnică, religie sau credinţă, vârstă sau orientare sexuală,
· Ombudsman-ul pentru egalitatea de tratament indiferent de originea etnică în alte domenii şi egalitatea de tratament între femei şi bărbaţi în accesul la şi furnizarea de bunuri şi servicii
sunt independenţi în privinţa competenţelor lor legale.
Număr de petiţii primite anual: aproximativ 4000.

Numirea în funcţii de conducere

Cei care ocupă funcţii de conducere sunt numiţi de Ministrul pentru femei şi media. Nu există limitări, dar pot fi revocaţi din funcţie de către ministru pentru motivele prevăzute de Legea privind egalitatea de şanse.
Număr de personal: 27.

Buget

Personalul şi sediul sunt oferite de către Cancelaria federală. Bugetul este stabilit anual.
Răspundere

Elaborează un raport adresat Adunării Naţionale o dată la doi ani
.
BELGIA

INSTITUTUL PENTRU EGALITATE ÎNTRE FEMEI ŞI BĂRBAŢI

Data înfiinţării: 2002

Modalitatea înfiinţării: Legea din 16.12.2002 privind înfiinţarea Institutului pentru egalitate între femei şi bărbaţi
Statut: instituţie autonomă de drept public 
Mandat / obiective:

Misiunea Institutului este de a garanta egalitatea între femei şi bărbaţi şi a lupta împotriva oricărei forme de discriminare şi inegalitate bazată pe gen şi transgen în toate aspectele vieţii. Aceasta este îndeplinită prin dezvoltarea şi implementarea unui cadru legal adecvat, structuri adecvate, strategii, instrumente şi acţiuni. Institutul este responsabil şi pentru implementarea unei strategii privind egalitatea de gen la nivelul Guvernului federal
.
Cazuri de discriminare ce ţin de competenţa sa

sex/gen, transgen
Atribuţii şi competenţe
1. întreprinde, dezvoltă, susţine şi coordonează studii şi cercetări în domeniul genului şi al egalităţii între femei şi bărbaţi astfel încât să evalueze impactul în termen de gen al politicilor, programelor şi măsurilor;

2. adresează recomandări autorităţilor publice pentru îmbunătăţirea legilor şi regulamentelor relevante;

3. adresează recomandări instituţiilor publice, precum şi persoanelor fizice şi instituţiilor private pe baza rezultatelor studiilor şi cercetării descrise la pct. 1;
4. oferă sprijin asociaţiilor care lucrează în domeniul egalităţii între femei şi bărbaţi sau proiectelor având ca scop obţinerea egalităţii între femei şi bărbaţi;

5. ajută, în limitele obiectivelor sale, orice persoană care solicită consultaţii în ceea ce priveşte drepturile şi obligaţiile sale. Această asistenţă îndreptăţeşte beneficiarii să obţină informaţii şi sfaturi privind mijloacele posibile pentru valorificarea drepturilor lor;
6. iniţiază procedura legală în procesele rezultate din aplicarea legilor penale sau de altă natură, care au drept scop garantarea egalităţii între femei şi bărbaţi;
7. elaborează şi oferă informaţii, documente şi arhive care ar putea fi utile în limitele misiunii sale;
8. adună şi publică (fără nicio posibilitate de identificare a părţilor) statistici şi hotărâri judecătoreşti care ar putea fi utile pentru evaluarea legilor şi regulamentelor privind egalitatea de gen;
9. atunci când Institutul trimite la fapte care oferă temei pentru prezumarea existenţei unui tratament discriminatoriu astfel cum este reglementat de legile şi regulamentele privind egalitatea între femei şi bărbaţi, solicită autorităţilor competente să adune informaţii şi să-l informeze în privinţa rezultatului analizei faptelor respective;
10. înfiinţează o reţea care implică diverşi actori din domeniul egalităţii de gen.
Publicaţii: Publicaţiile Institutului sunt numeroase (peste 50) şi constau în broşuri de informare, rapoarte de cercetare, rapoarte de activitate sau manuale de training pe diferite teme: genul şi accesul la încadrarea în muncă, genul şi luarea deciziei, violenţa împotriva femeilor, egalitatea de gen şi probleme bugetare legate de gen. Ele sunt disponibile pe site în limbile franceză şi olandeză (uneori în engleză sau germană).
Promovarea egalităţii: Promovarea egalităţii nu este menţionată expres în lege. Totuşi, Institutul încearcă să atragă atenţia grupurilor-ţintă (cetăţeni, servicii publice etc.) prin campanii specifice, publicaţii, training-uri, participări la seminarii etc. Astfel, Institutul este implicat în mod activ în promovarea egalităţii între femei şi bărbaţi.
Management: Institutul este condus de către un director şi un director adjunct, precum şi de către un Consiliu format din 14 membri cu funcţie decizională şi din 3 membri cu atribuţii consultative.
Numirea în funcţii de conducere şi în Consiliu: Ministrul pentru egalitatea de şanse (Direcţie) sau Consiliul de Miniştri (Consiliul)

Număr de personal: 39.

Buget: aproximativ 500.000 euro (pentru proiecte şi activităţi ca organism privind egalitatea), care nu include personalul, cheltuielile de funcţionare şi sprijinul financiar acordat organizaţiilor de femei.
Răspundere: Institutul elaborează rapoarte anuale adresate Adunării Federale prin intermediul Ministerului pentru egalitate de şanse
.
CIPRU
COMISARUL PENTRU ADMINISTRAŢIE (OMBUDSMAN)
Data înfiinţării: 18.01.1991
Mod de înfiinţare: legislaţie primară
Statut: instituţie de stat independentă, conform Legilor privind Comisarul pentru administraţie din 1991 până în 2004
Mandat / obiective

În baza competenţelor acordate prin legile menţionate, Comisarul (Ombudsman) exercită controlul asupra hotărârilor şi acţiunilor întreprinse de autorităţile administraţiei publice.
În aprilie 2003, conform art. 13 din Directiva nr. 2000/43/CE, Guvernul a hotărât să desemneze Ombudsman-ul ca organism naţional privind egalitatea pentru combaterea discriminării. În implementarea acetei hotărâri, o nouă lege a intrat în vigoare la 01.05.2004 (Legea 42(I)/2004), care a extins mandatul Ombudsman-ului pentru combaterea tuturor formelor de discriminare prevăzute în Directivele 2000/43/CE şi 2000/78/CE, precum şi a altor forme de discriminare interzise prin Constituţie sau alte legi (de exemplu, Legea 205(I) 2002 care interzice discriminarea bazată pe gen în raporturile de muncă). În ceea ce priveşte problemele/cauzele legate de discriminare, mandatul Ombudsman-ului a fost extins pentru a acoperi şi sectorul privat
.
Cazuri de discriminare aflate în competenţa sa

Discriminarea bazată pe origine rasială sau etnică, religie sau credinţă, dizabilitate, vârstă, orientare sexuală şi gen.
Atribuţii şi competenţe
· Investigarea plângerilor împotriva hotărârilor şi acţiunilor întreprinse de autorităţile publice. Comisarul intervine dacă el consideră că o hotărâre sau o acţiune încalcă: prevederile unei legi; drepturile omului ale celui care depune plângerea; principiile bunei administraţii şi ale comportamentului adecvat. În aceste situaţii, Ombudsman-ul întocmeşte un raport cu recomandări privind rezolvarea problemei;
· Investigarea plângerilor întemeiate pe discriminare atât în sectorul public cât şi în cel privat şi promovarea egalităţii de tratament a tuturor persoanelor;
· În problemele legate de discriminare, Ombudsman-ul a primit competenţa de a emite decrete şi/sau a impune amenzi persoanelor fizice / organizaţiilor care nu respectă recomandările sale.
Activităţi principale

· Investigarea plângerilor legate de discriminare;
· Desfăşurarea de anchete independente privind discriminarea;
· Acordarea de asistenţă victimelor discriminării;
· Publicarea de rapoarte şi formularea de recomandări pe probleme legate de discriminare;
· Asigurarea respectării de către persoanele fizice / organizaţii atât din sectorul privat cât şi din cel public a legislaţiei antidiscriminare.

Publicaţii

· Rapoarte anuale privind activităţile Ombudsman-ului (se publică un raport  special privind activităţile organismului naţional pentru egalitate);
· Rapoarte emise după investigarea unei plângeri.

Promovarea egalităţii

Promovarea egalităţii este prevăzută în Legea 42(I)/2004, care a instituit organismul naţional pentru egalitate.
Doar 6 membri ai Ombudsman-ului sunt implicaţi pe probleme privind organismul naţional pentru egalitate şi nu există niciun departament special sau o persoană însărcinată cu promovarea egalităţii.
Nu există buget distinct pentru organismul naţional de egalitate, astfel că nu există nici buget separat pentru promovarea egalităţii (salariile personalului şi alte cheltuieli sunt suportate din bugetul Ombudsman-ului).

Management

Comisarul pentru administraţie (Ombudsman) şi 3 persoane cu funcţii de conducere
Numirea în funcţii de conducere şi în Consiliu
Comisarul (Ombudsman) este numit de către Preşedintele Republicii la recomandarea Consiliului de Miniştri şi cu acordul prealabil al majorităţii parlamentarilor. Ombudsman-ul are un mandat de 6 ani şi poate fi renumit în funcţie.
Număr de personal : 45 (32 de funcţionari, 13 - personal administrativ)

Buget : aprobat de Parlament
Răspundere : Ombudsman-ul prezintă un raport de activitate anual, iniţial Preşedintelui Republicii şi apoi Parlamentului
.
CEHIA

APĂRĂTORUL PUBLIC AL DREPTURILOR (OMBUDSMAN)
Data înfiinţării: 01.12.2009
Modalitatea înfiinţării (temei legal): Legea antidiscriminare nr. 198/2009
Mandat / obiective:

· Oferă asistenţă victimelor discriminării;
· Desfăşoară anchete independente privind discriminarea;
· Publică rapoarte şi formulează recomandări pe probleme legate de discriminare ;
· Oferă schimb de informaţii cu instituţiile europene pentru egalitatea de tratament.
Cazuri de discriminare aflate în competenţa sa : gen ; rasă sau etnie ; vârstă ; naţionalitate ; dizabilitate ; religie sau credinţă ; orientare sexuală şi transgen ; maternitate şi paternitate ; cu extindere în anumite situaţii
.
Activităţi principale

· Întreprinde evaluări legale ale situaţiilor victimelor şi oferă cele mai potrivite opţiuni pentru viitor ;
· Oferă consultanţă sau cooperează pentru obţinerea unor probe ;
· Oferă mediere ;
· Anchetează dacă autorităţile identifică şi penalizează activ conduita discriminatorie conform legii.
Publicaţii

 http://www.ochrance.cz/diskriminace/doporuceni-ochrance/
  
Promovarea egalităţii
· Recomandări adresate publicului, conferinţe de presă, pagină web
Număr de plângeri : 115 (în perioada 01.01.2010 – 28.05.2010)
Management 

· Departamentul pentru egalitate de tratament condus de un director care raportează Ombudsman-ului.
Număr de personal : 100, dintre care 60 de avocaţi

Buget

Bugetul general este de 4 milioane euro, iar pentru problemele privind egalitatea se alocă 500.000 euro.
Instituţia este independentă din punct de vedere legal şi financiar
. 

FINLANDA
OMBUDSMAN-UL PENTRU EGALITATEA DE GEN
Data înfiinţării : 01.01.1987
Modalitatea înfiinţării : Legea privind Ombudsman-ul pentru egalitate şi Consiliul pentru egalitate

Statut
Ombudsman-ul pentru egalitate este o autoritate independentă cu atribuţii legislative, localizată din punct de vedere administrativ în cadrul Ministerului pentru afaceri sociale şi sănătate
.

Mandat / obiective
Ombudsman-ul pentru egalitate este pe deplin independent în îndeplinirea atribuţiilor sale. Obiectivele sale sunt:
· controlul respectării Legii egalităţii între femei şi bărbaţi, în special în ceea ce priveşte interzicerea discriminării;
· promovarea implementării scopului legii prin iniţiativă şi consiliere;

· oferirea de informaţii în legătură cu legislaţia privind egalitatea şi aplicarea sa în practică;

· urmărirea implementării egalităţii între femei şi bărbaţi în aproape toate sectoarele societăţii.
Cazuri de discriminare aflate în competenţa sa

Gen şi minorităţi de gen
Atribuţii şi competenţe
· oferă consultanţă tuturor celor care se consideră discriminaţi;
· oferă asistenţă persoanelor fizice în procese dacă el consideră că problema are o importanţă deosebită în ceea ce priveşte aplicarea legii;
· intentează o acţiune privind discriminarea în faţa Consiliului pentru egalitate, care poate împiedica acţiunea şi poate impune o amendă în anumite condiţii dacă se consideră necesar; 
· intentează o acţiune în faţa Consiliului pentru egalitate dacă obligaţia elaborării unui plan privind egalitatea nu a fost respectată;
· are dreptul de a efectua inspecţiile necesare la locul de muncă, instituţia educaţională, organizaţia reprezentând interesele pieţei muncii sau la sediile furnizorilor de bunuri şi servicii;
· are atribuţii extinse pentru a obţine informaţiile necesare pentru controlul respectării Legii privind egalitatea.
Activităţi principale
Ombudsman-ul pentru egalitate acordă consiliere celor care se consideră discriminaţi. Legea privind egalitatea are un domeniu de aplicare foarte extins, astfel că solicitările de consultanţă sau expertiză pot privi aproape toate ariile din viaţa socială.
Ombudsman-ul formulează recomandări pe probleme legate de discriminarea de gen.

De asemenea, el monitorizează implementarea obligaţiei de elaborare a unor planuri privind egalitatea. Pentru a promova aceste planuri, Ombudsman-ul vizitează locurile de muncă şi instituţiile educaţionale.
În plus, el informează în legătură cu legislaţia privind egalitatea şi implementarea acesteia prin organizarea de seminarii.

Publicaţii

Rapoarte anuale (rezumate), precum şi alte materiale informative în domeniul egalităţii de gen  

Management
Ombudsman-ul care conduce instituţia este numit de către Consiliul de Stat.
Numirea în funcţii de conducere şi în Consiliu
Personalul instituţiei este numit fie de către Consiliul de Stat, fie de către Ministerul afacerilor sociale şi sănătăţii.
Număr de personal: 11.

Buget: 138.000 euro (salariile personalului şi serviciile de asistenţă nu sunt incluse)

Răspundere

Raport anual adresat Ministerului afacerilor sociale şi sănătăţii

FRANŢA

ÎNALTA AUTORITATE DE LUPTĂ ÎMPOTRIVA DISCRIMINĂRILOR ŞI PENTRU EGALITATE (HALDE)
Data înfiinţării: 30.12.2004
Modalitatea înfiinţării

Legea 2004-1486 din 30.12.2004 privind înfiinţarea Înaltei Autorităţi de Luptă împotriva Discriminărilor şi pentru Egalitate, modificată prin Legea 2006-396 din 31.03.2006 privind egalitatea de şanse
Statut

Instituţie publică independentă

Mandat / obiective

· Soluţionează plângerile cu care este sesizată;
· Acordă asistenţă victimelor discriminării în crearea şi completarea dosarelor de cauză (art. 7);
· Tratează cauzele prin mediere (art. 7);

· Transferă cauzele la instituţia Procurorului Public atunci când HALDE consideră că faptele aduse la cunoştinţa sa constitutie infracţiune (art. 12);
· Transferă cauzele la autorităţile responsabile cu disciplina atunci când HALDE consideră că faptele aduse la cunoştinţa sa ţin de procedurile disciplinare (art. 14);
· Formulează recomandări pentru modificarea legilor şi practicilor discriminatorii (art. 11);
· Prezintă recomandările formulate în faţa instanţelor civile, penale sau administrative (art. 13);
· Promovează egalitatea (art. 15) prin:

· întreprinderea de acţiuni de comunicare şi informare;
· organizarea de training-uri privind legile şi practicile antidiscriminare;

· crearea şi dezvoltarea de iniţiative privind promovarea egalităţii;
· colectarea şi promovarea de bune practici în domeniul egalităţii de şanse şi tratament;
Consultare (art. 15):
· oferă consiliere juridică şi recomandări Guvernului;
· consultă toate proiectele de noi politici şi legi privind antidiscriminarea şi promovarea egalităţii.
Contribuie la dezvoltarea rolului şi reprezentării Franţei în organizaţiile internaţionale care luptă împotriva discriminării (art. 15).
Conduce şi coordonează studii şi cercetări (art. 15).
Prezintă un raport anual în faţa Preşedintelui Republicii şi a Primului Ministru (art. 16).
Cazuri de discriminare aflate în competenţa sa

HALDE a primit competenţa de a lupta împotriva tuturor formelor de discriminare interzise prin lege sau prin acordurile internaţionale ratificate de Franţa: vârstă, gen, origine, orientare sexuală, mod de viaţă, caracteristici genetice, dizabilitate, sănătate, stare civilă, apartenenţa la un grup etnic, naţiune sau rasă, nume, opinie politică, stare de graviditate, credinţă, prezenţă fizică.
Atribuţii şi competenţe
Art. 3: HALDE îşi poate folosi competenţele legale şi are posibilitatea de a lansa ex officio anchete pentru a împiedica discriminarea.
Art. 5: HALDE are atribuţia de a aduna toate informaţiile care i s-au încredinţat. Ea are competenţa de a solicita explicaţii de la orice persoană fizică sau juridică şi de a cere toate documentele şi informaţiile necesare relevante pentru activitatea sa.
Art. 6: Toate instituţiile publice şi organismele însărcinate cu îndeplinirea unei misiuni publice sunt obligate să răspundă solicitărilor formulate de HALDE. Aceasta are competenţa de a interoga orice funcţionar public; de a solicita  toate documentele necesare; de a solicita intervenţia organelor de control prin efectuarea de interogatorii, anchete şi verificări.
Tranzacţia penală este o nouă competenţă a HALDE prevăzută de Legea privind egalitatea de şanse.
Publicaţii

Rapoarte anuale în limba engleză
. Toate publicaţiile sunt disponibile pe site
.
Promovarea egalităţii

Conform art. 15 din Legea privind înfiinţarea HALDE, instituţia are obligaţia de a promova egalitatea. HALDE a înfiinţat un Departament pentru promovarea egalităţii care, pentru a-şi îndeplini obiectivele, întreprinde activităţi de comunicare şi informare, campanii de atragere a atenţiei şi încurajează implementarea programelor educaţionale şi a training-urilor. Conduce şi coordonează studii şi proiecte de cercetare în cadrul mandatului său şi încurajează iniţiativele publicului sau instituţiilor private legate de promovarea egalităţii. Identifică şi promovează bune practici legate de egalitatea de tratament. Poate recomanda modificări legislative. Guvernul consultă HALDE în privinţa oricărui proiect de lege privind combaterea discriminării şi promovarea egalităţii.
Management

Consiliul cuprinde 11 membri conduşi de un preşedinte asistat de un director general.
Numirea în funcţii de conducere şi în Consiliu

Art. 2: Consiliul HALDE este alcătuit din 11 membri, dintre care:
· doi membri, inclusiv preşedintele, sunt numiţi de Preşedintele Republicii;

· doi membri sunt numiţi de Preşedintele Senatului (Camera superioară din Parlamentul francez);

· doi membri sunt numiţi de Preşedintele Adunării Naţionale (Camera inferioară din Parlamentul francez);
· doi membri sunt numiţi de Primul-ministru;

· un membru este numit de vicepreşedintele Consiliului de Stat;
· un membru este numit de primul preşedinte al Curţii de Casaţie;

· un membru este numit de preşedintele Consiliului Economic şi Social.
Directorul General este numit printr-un decret emis de preşedintele HALDE (art. 13 din decret)
Număr de personal: 80 de angajaţi (în 2008)

Buget: 11.837.085 euro

Răspundere
- juridică, în faţa instanţelor administrative
Raport anual prezentat în faţa Preşedintelui Republicii şi a Parlamentului (art. 16)

Bugetul este aprobat de Parlament.

Controlul financiar este exercitat de către Curtea de Conturi
.

GRECIA

OMBUDSMAN
Data înfiinţării: 10.04.1998
Modalitatea înfiinţării: Legea 2477/1997, modificată prin Legea nr. 3094/2003

Constituţia revizuită în 2001: art. 101A, coroborat cu art. 103, alin. (9)

Ombudsman-ul este o autoritate independentă prevăzută de Constituţie. Şi-a început activitatea la 01.10.1998, iar serviciile sale sunt oferite tuturor cetăţenilor în mod gratuit. Organizarea sa, personalul şi activitatea sunt prevăzute prin Legea nr. 3094/2003 şi prin alte reglementări (decretul preşedintelui nr. 273/1999), în contextul stabilit prin prevederile Constituţiei revizuite în 2001. În 2005, Ombudsman-ul a fost desemnat ca organism specializat privind egalitatea pentru implementarea principiului egalităţii de tratament în sectorul public. El are, printre altele, mandatul special de a monitoriza implementarea principiului egalităţii de tratament între femei şi bărbaţi atât în sectorul privat, cât şi în cel public, conform Legii 3488/2006, pentru implementarea Directivei Consiliului 2002/73/CE, care a modificat Directiva Consiliului 76/207/CE
.
Statut

Autoritate independentă, conform Legii nr. 3094 din 22.01.2003

Mandat / obiective

Misiunea Ombudsman-ului este să medieze între administraţia publică şi cetăţeni, pentru a proteja drepturile celor din urmă, să asigure respectarea legii de către autorităţile publice şi să împiedice o administraţie greşită
. 
Conform Legii nr. 3488/2006, Ombudsman-ul este responsabil cu monitorizarea implementării principiului egalităţii de tratament între femei şi bărbaţi în privinţa accesului la locuri muncă, training vocaţional şi promovare, iar după adoptarea Legii nr. 3769/2009, în privinţa accesului lor la bunuri şi servicii în sectorul public.
Cazuri de discriminare aflate în competenţa sa

Origine rasială şi etnică, vârstă, credinţă, orientare sexuală, dizabilitate şi gen 

Atribuţii şi competenţe
Ombudsman-ul are jurisdicţie în cazurile în care serviciile implicate aparţin administraţiei publice, autorităţilor locale şi regionale, altor organisme publice, parteneriatelor public-private, corporaţiilor publice, organizaţiilor locale al căror management este direct sau indirect controlat de stat, prin hotărâri administrative sau în calitate de acţionar.
Mai precis, Ombudsman-ul anchetează cazurile în care un serviciu public, individual sau colectiv:

· prin acţiune sau omisiune încalcă un drept sau un interes protejat prin Constituţie şi lege;

· refuză să îndeplinească o obligaţie specifică rezultată dintr-o hotărâre judecătorească, care nu poate fi atacată;

· refuză să îndeplinească o obligaţie specifică impusă prin lege sau printr-un act administrativ;
· acţionează în sensul încălcării principiilor bunei administraţii şi transparenţei sau printr-un abuz de putere sau nu acţionează în mod licit (art. 4 din Legea nr. 3094/2003).
Ombudsman-ul nu are mandat:
· în cauzele privind reglementările de personal ale angajaţilor din sectorul public, cu excepţia situaţiei în care ele implică discriminarea bazată pe gen, etnie, rasă, credinţă etc.;
· dacă au trecut mai mult de 6 luni de la data la care cel care depune plângerea a fost informat despre fapta ilicită sau în legătură cu lipsa de acţiune a administraţiei publice;
· să reprezinte cetăţenii în instanţă;

· în cauzele ajunse în instanţă;
· în acţiunile instanţelor, Consiliului de Stat, autorităţilor independente sau instituţiilor publice religioase;
· în acţiunile miniştrilor şi miniştrilor adjuncţi privind implementarea politicii.
Competenţe de investigare
Ombudsman-ul poate:
· solicita de la serviciile publice orice informaţie, document sau alt element privind cauza;
· cerceta persoane;
· întreprinde cercetări pe site şi solicita expertize;
· stabili un termen în care serviciile publice implicate trebuie să informeze Ombudsman-ul fie în legătură cu paşii urmaţi pentru a se conforma recomandărilor sale sau în legătură cu motivele pentru care aceste recomandări nu pot fi aplicate;

· întocmi un raport în cazul în care răspunsul serviciului public implicat nu este satisfăcător, care este prezentat pentru acţiune serviciului implicat şi ministrului de resort;

· publica poziţia serviciului privind recomandările instituţiei;

· dacă, în timpul cercetării, serviciul public refuză să colaboreze, Ombudsman-ul poate iniţia procedura disciplinară. În plus, dacă există probe privind săvârşirea unei infracţiuni, Ombudsman-ul trimite cauza la procurorul competent.
Tipuri de acţiuni:

· recomandări (neobligatorii);
· rapoarte speciale adresate miniştrilor de resort privind concluziile trase în cauzele importante pentru a promova soluţii administrative;

· rapoarte anuale atunci când sunt prezentate cazuri pe teme importante şi se formulează recomandări specifice privind îmbunătăţirea practicilor administrative sau modificări legislative pentru a îndrepta administraţia defectuoasă sau discriminarea.

Activităţi principale

Principala metodă de acţiune a Ombudsman-ului este anchetarea independentă.
Concluziile s-au dovedit utile pentru cei care depun plângere – persoane fizice sau ONG-uri în procese.

Consilierea se bazează pe cazuistică şi face parte din apropierea faţă de cetăţeni a serviciilor instituţiei.
Publicaţii

Rapoarte anuale, publicaţii tematice şi broşuri

Promovarea egalităţii

Prevederile Legii nr. 3488/2006 au ca scop oferirea unui cadru legal privind implementarea principiului egalităţii de tratament între femei şi bărbaţi printr-un sistem extins de protecţie legală şi instrumente juridice inovatorii. Această lege transpune Directiva 2002/73/CE a Parlamentului European şi Consiliului, care a modificat Directiva Consiliului 76/207/CEE. Legea nr. 3488/2006 reiterează şi extinde rolul Ombudsman-ului, numindu-l autoritate competentă pentru monitorizarea implementării principiului egalităţii de tratament între femei şi bărbaţi.
Management

Ombudsman-ul are 6 adjuncţi, dintre care unul conduce Departamentul pentru egalitate de gen.
Numirea în funcţii de conducere şi în Consiliu

Ombudsman-ul este numit de Parlament.
Cei 6 Ombudsmen adjuncţi sunt numiţi printr-o hotărâre a Ministrului de Interne, Administraţiei Publice şi Descentralizării la recomandarea Ombudsman-ului. Personalul este selectat prin concurs public de către o comisie prezidată de Ombudsman şi este angajat cu contract pe durată nedeterminată.
Număr de personal: 189 (include personalul auxiliar)

Buget: 858.000 euro

Răspundere

Raport anual prezentat Parlamentului. Comisia de specialitate poate chema Ombudsman-ul la o audiere publică
.
UNGARIA

AUTORITATEA PENTRU EGALITATE DE TRATAMENT

Data înfiinţării: februarie 2005

Modalitatea înfiinţării: Prin Legea CXXV privind egalitatea de tratament şi promovarea egalităţii de şanse ca organ al administraţiei publice, precum şi prin Decretul Guvernului nr. 362/2004 (XII.26.) privind Autoritatea pentru Egalitate de Tratament şi regulamentul său de funcţionare
Statut
Este o organizaţie independentă, care a fost înfiinţată pentru a soluţiona plângerile persoanelor fizice privind încălcarea principiului egalităţii de tratament şi pentru implementarea principiilor egalităţii şi nediscriminării
.
Autoritatea este coordonată de către Ministrul pentru afaceri sociale şi muncă, însă Autoritatea este independentă în ceea ce priveşte îndeplinirea atribuţiilor sale, conform Legii privind egalitatea de tratament. Această prevedere garantează independenţa Autorităţii în raport cu Guvernul. Independenţa nu se extinde la statutul financiar al Autorităţii.
Mandat / obiective

Sunt prevăzute la art. 15 şi 16 din Legea CXXV din 2003
.
Încălcarea principiului egalităţii de tratament în scopul acestei legi este cercetată de către Autoritate sau de către alt organ al administraţiei publice care a primit această competenţă conform unei legi separate privind evaluarea încălcărilor principiului egalităţii de tratament, în funcţie de organul selectat de către victimă.

Autoritatea informează organul administraţiei publice care a primit competenţa printr-o altă lege, iar acest organ al adminstraţiei publice informează Autoritatea în legătură cu iniţierea procedurii.
Dacă Autoritatea a stabilit că prevederile care garantează principiul egalităţii de tratament prevăzut în lege au fost încălcate, poate dispune ca situaţia care constituie o încălcare să fie eliminată, poate interzice continuarea conduitei care constituie încălcarea legii, poate publica hotărârile sale care stabilesc încălcarea legii şi poate impune amenzi. Autoritatea are posibilitatea de a aproba un acord între părţi dacă acesta nu încalcă legea, în acest caz acordul având efecte juridice  (producând drepturi şi obligaţii).
Cazuri de discriminare aflate în competenţa sa

Gen, origine rasială, culoare, naţionalitate, etnie, limbă maternă, dizabilitate, stare a sănătăţii, convingeri religioase sau ideologice, opinie politică, stare civilă, stare de graviditate, orientare sexuală, vârstă, origine socială, statut financiar etc
.
Atribuţii şi competenţe
Autoritatea controlează respectarea legii şi adresează recomandări Guvernului privind modificarea sa, informează publicul şi Guvernul în legătură cu implementarea egalităţii de tratament şi cooperează cu organizaţiile sociale, organizaţiile reprezentând societatea civilă şi cu organele competente ale statului, precum ministere, oficii de muncă, agenţii privind protecţia consumatorului şi instanţe.
Activităţi principale

· acordă asistenţă juridică persoanelor care depun plângere;
· caută soluţionarea cauzei emiţând o opinie, care poate constitui baza unui acord între părţi. Opinia este obligatorie pentru părţi, iar nerespectarea ei poate conduce la impunerea unei sancţiuni de către Autoritate dacă una din părţi raportează Autorităţii încălcarea acordului;
· anchetarea independentă în cazuri individuale;
· intentează acţiune din partea victimei în situaţiile în care principiul egalităţii de tratament a fost încălcat de către stat, administraţiile locale şi ale minorităţilor şi toate organele acestora, organizaţiile exercitând atribuţii în calitate de autorităţi, forţe armate şi organe politice;
· intervine în căile de atac din procesele privind conduita discriminatorie a autorităţilor publice pentru a asista una dintre părţi doar dacă una dintre părţi este un alt organ al administraţiei publice.
Publicaţii
Apar regulat pe website
. Un newsletter lunar este trimis parlamentarilor, ONG-urilor etc.
Management

Autoritatea este condusă de către un preşedinte, care este numit pentru un mandat de 6 ani şi poate fi demis de către Primul-ministru la recomandarea comună a Ministrului pentru afaceri sociale şi muncă şi a Ministrului Justiţiei.
Consiliul consultativ

Legea privind egalitatea de tratament a prevăzut înfiinţarea unui organ consultativ care să asiste Autoritatea pe probleme de importanţă deosebită.
Acesta este format din 6 experţi antidiscriminare cu o mare experienţă, numiţi după un proces de consultare extins.
Consiliul are competenţe de codecizie cu Autoritatea în privinţa adoptării de propuneri pentru hotărârile Guvernului şi proiectele legislative privind egalitatea de tratament şi în privinţa raportării în general.
Documentele de poziţie ale Consiliului consultativ reprezintă interpretări ale legii, fără a fi obligatorii.

Numirea în funcţii de conducere şi în Consiliu
Vicepreşedintele şi membrii personalului sunt numiţi pe durată nedeterminată de către Preşedintele Autorităţii.

Număr de personal: 19.

Buget: 804.775 euro.

Răspundere

Prezintă un raport bugetar Trezoreriei o dată la 6 luni.
Promovarea egalităţii

Este prevăzută la art. 11 din Legea privind egalitatea de tratament.
Autoritatea nu are niciun departament, misiune sau persoană însărcinată cu promovarea egalităţii. Ministerul pentru Afaceri Sociale şi Muncă are un Departament pentru Egalitate pe motive de minoritate etnică, dizabilitate şi gen. Autoritatea nu are resurse financiare în acest scop, astfel încât nu efectuează cheltuieli pentru promovarea egalităţii
. 
IRLANDA
AUTORITATEA PENTRU EGALITATE

Data înfiinţării: Octombrie 1999

Modalitatea înfiinţării: Legislaţie primară
Statut

Înfiinţată prin Legea privind egalitatea în muncă din 1998 ca organ independent privind egalitatea
Mandat / obiective

Legea privind egalitatea în muncă din 1998 interzice discriminarea în raporturile de muncă.
Legea privind egalitatea din 2000 interzice discriminarea în furnizarea de bunuri şi servicii, locuinţă şi educaţie.
Legea privind egalitatea în muncă din 1998 stabileşte funcţiile Autorităţii pentru Egalitate:

a) acţionează pentru eliminarea discriminării în raporturile de muncă;

b) promovează egalitatea de şanse în situaţiile prevăzute de lege;
c) oferă informaţii publicului şi controlează respectarea legii, a Legii privind protecţia maternităţii din 1994 şi a Legii privind concediul pentru adopţie din 1995 şi, atunci când consideră necesar, prezintă propuneri ministrului pentru modificarea acestor legi;
d) controlează respectarea Legii pensiilor din 1990 în privinţa principiului egalităţii de tratament şi, atunci când consideră necesar, prezintă propuneri ministrului pentru Afaceri sociale, comunitate şi familie privind modificarea acestei legi.
Funcţiile Autorităţii pentru Egalitate au fost extinse prin Legea privind egalitatea din 2000:
a) lucrează pentru eliminarea conduitei care este interzisă conform Legii privind egalitatea în muncă sau a Legii privind egalitatea;
b) promovează egalitatea de şanse în situaţiile în care se aplică Legea privind egalitatea;
c) oferă informaţii publicului şi controlează respectarea Legii şi atunci când consideră necesar prezintă propuneri ministrului pentru modificarea sa.

Mandatul detaliat şi funcţiile Autorităţii pentru Egalitate au fost stabilite prin Legea privind egalitatea în muncă din 1998, astfel cum a fost modificată prin Legea privind egalitatea din 2000; Legea privind substanţele nocive din 2003; Legea privind egalitatea din 2004; Legea privind protecţia muncii din 2007; Legea civilă din 2008
.
Cazuri de discriminare aflate în competenţa sa

Gen, stare civilă, situaţie familială, vârstă, dizabilitate, orientare sexuală, rasă, religie
Competenţe / atribuţii

Competenţele Autorităţii pentru egalitate prevăzute în legislaţie includ:
· asistenţa acordată persoanei care se consideră discriminată, dacă Autoritatea consideră că speţa prezintă o deosebită importanţă sau că persoana nu-şi poate susţine în mod adecvat cauza fără asistenţă;
· elaborarea unor coduri de practică;
· controlul respectării principiului egalităţii şi pregătirea unor planuri de acţiune privind egalitatea;

· efectuarea sau sponsorizarea de cercetări;
· efectuarea sau sponsorizarea activităţilor legate de diseminarea informaţiei;

· efectuarea unei anchete legate de funcţiile sale;
· iniţierea procedurilor fără a fi necesară prezenţa unei victime.

Activităţi principale
Autoritatea pentru Egalitate în implementarea mandatului său de combatere a discriminării şi promovare a egalităţii de şanse îşi organizează activitatea şi resursele pentru îndeplinirea următoarelor obiective:
· stimularea şi sprijinirea iniţiativelor care dau posibilitatea sistemelor şi practicilor organizaţiilor şi instituţiilor-cheie să promoveze şi să implementeze egalitatea;
· menţinerea şi dezvoltarea conformităţii cu legislaţia privind egalitatea;

· dezvoltarea unui cadru de acţiune strategic privind egalitatea;
· stimularea şi sprijinirea unui răspuns la problemele impotante privind egalitatea pentru grupe specifice supuse inegalităţii;
· susţinerea şi dezvoltarea funcţiei, expertizei şi capacităţii Autorităţii pentru Egalitate la nivel internaţional, naţional şi local.

Publicaţii

Toate sunt disponibile pe site-ul Autorităţii pentru Egalitate
.
Promovarea egalităţii

Mandatul Autorităţii pentru Egalitate include atât promovarea egalităţii de şanse, cât şi combaterea discriminării în domeniile acoperite de legislaţia privind egalitatea. Autoritatea pentru Egalitate are o secţiune separată pentru dezvoltare cu 8 angajaţi.
Management
Structura Autorităţii pentru Egalitate implică un Consiliu, care are între 12 şi 16 membri. Un director executiv este responsabil în faţa consiliului de adminstraţie. Echipa de management include un director pentru secţiunea de dezvoltare, un director al secţiunii de cercetare şi un director al secţiunii comunicaţii. 
Numirea în funcţii de conducere şi în Consiliu

Consiliul este numit de către Ministrul pentru Justiţie, Egalitate şi Reformă Legislativă pentru un mandat de 4 ani (reînnoibil). Este alcătuit din 12-16 membri şi include două nominalizări de la Congresul Uniunii Industriaşilor şi două nominalizări din partea Confederaţiei Oamenilor de Afaceri şi Angajatorilor. Ceilalţi membri sunt aleşi din cadrul organizaţiilor şi grupărilor care deţin expertiză în ceea ce priveşte egalitatea.
Doi membri ai echipei de management au fost recrutaţi prin concurs deschis, unul printr-un concurs închis destinat fucţionarilor publici cu vechime, iar unul este numit din rândul funcţionarilor publici cu vechime din personalul Departamentului pentru Justiţie, Egalitate şi Reformă Legislativă.
Număr de personal: 38.
Buget: 3.333.000 euro (în 2009)

Răspundere

Ministrul Justiţiei, Egalităţii şi Reformei Legislative aprobă planul strategic al Autorităţii pentru Egalitate şi prezintă o copie în faţa celor două Camere ale Parlamentului. Ministrul primeşte o copie a conturilor şi a raportului de audit, o copie a raportului de activitate anual şi îl prezintă în faţa celor două Camere ale Parlamentului
.
LETONIA

OMBUDSMAN 
Data înfiinţării: 2007 (succesorul Oficiului pentru Drepturile Omului)
Modalitatea înfiinţării: instituţie de stat independentă

Statut: supusă competenţelor prevăzute de lege, subordonată exclusiv legii
Mandat / obiective
Supraveghează respectarea drepturilor omului în Letonia.
Cazuri de discriminare aflate în competenţa sa

Principiul egalităţii de tratament, principiul nediscriminării
Atribuţii şi competenţe
· solicită informaţii de la organele publice şi private;
· intervine în procese (reprezintă interesele cetăţenilor);
· intentează o acţiune în faţa Curţii Constituţionale din Letonia;
· iniţiativă legislativă;

· emite recomandări neobligatorii adresate organelor private şi publice.
Activităţi principale

· soluţionează plângerile cetăţenilor;
· participă în litigii strategice în faţa instanţelor naţionale;

· litigii la Curtea Constituţională din Letonia;
· iniţiativă legislativă;
· participă în procesul legislativ şi elaborarea proiectelor de acte normative;
· atrage atenţia societăţii prin informarea şi educarea unor grupuri speciale şi a publicului în general.

Publicaţii

Jurisprudenţă în domeniul discriminării în raporturile de muncă
Promovarea egalităţii
Promovarea egalităţii este prevăzută în legislaţia privind Ombudsman-ul. Departamentul pentru prevenirea şi combaterea discriminării este responsabil cu promovarea egalităţii, dar în unele cazuri problemele ţin de mai multe sectoare de activitate, astfel că sunt implicate şi alte departamente.
Nu există buget separat pentru promovarea egalităţii.

Management

Ombudsman şi directorul Departamentului pentru prevenirea şi combaterea discriminării

Numirea în funcţii de conducere şi în Consiliu
Ombudsman – ales de Parlament, directorul Departamentului pentru prevenirea şi combaterea discriminării – prin concurs deschis sau numit de către Ombudsman
Număr de personal: 54

Buget: 1.286.899 euro (în 2009)

LUXEMBURG
CENTRUL PENTRU EGALITATE DE TRATAMENT

Data înfiinţării: 28.11.2006

Modalitatea înfiinţării

Centrul pentru Egalitate de Tratament a fost înfiinţat prin Legea din 28.11.2006

Cazuri de discriminare aflate în competenţa sa

Centrul îşi îndeplineşte atribuţiile în mod independent, iar scopul său este de a promova, analiza şi monitoriza egalitatea de tratament între toate persoanele, fără discriminare bazată pe rasă, origine etnică, gen, orientare sexuală, religie sau credinţă, dizabilitate sau vârstă
.
Atribuţii şi competenţe
În îndeplinirea misiunii sale, Centrul:
· publică rapoarte, formulează opinii şi recomandări, elaborează studii în toate aspectele legate de discriminare;
· produce şi oferă toată informaţia şi documentaţia în cadrul misiunii sale;
· acordă asistenţă persoanelor care se consideră victime ale discriminării, oferindu-le consiliere şi orientare pentru informarea victimelor în legătură cu drepturile, legislaţia, jurisprudenţa şi mijloacele pentru pretinderea drepturilor lor.
Activităţi principale
Centrul nu are ca scop să se implice în mod direct pentru victimele discriminării, ci constuie un contact important prin funcţiile sale de consiliere şi orientare, astfel încât să-şi îndeplinească misiunea pe o bază consultativă şi cu distanţa necesară pentru a evalua în mod obiectiv mecanismele, structurile şi procedurile existente.
Număr de plângeri primite anual: +/- 100

Management

Centrul este alcătuit din 5 membri, incluzând un preşedinte, numiţi pe baza competenţei lor în domeniul promovării egalităţii de tratament.
Număr de personal: Secretariatul Centrului are doi angajaţi care nu sunt membri ai Centrului.

Buget: 550.000 euro

SUEDIA
OMBUDSMAN-UL PENTRU EGALITATE

Data înfiinţării: 01.01.2009

Modalitatea înfiinţării: Legea 2008:567 privind discriminarea
Statut: agenţie guvernamentală independentă

Mandat / obiective

· Controlează respectarea Legii privind discriminarea;
· Lucrează pentru a se asigura că discriminarea bazată pe sex, transgen, etnie, religie sau credinţă, dizabilitate, orientare sexuală sau vârstă nu apare în niciun domeniu din viaţa societăţii suedeze;

· Promovează egalitatea drepturilor şi şanselor indiferent de sex, transgen, etnie, religie sau credinţă, dizabilitate, orientare sexuală sau vârstă.

Cazuri de discriminare aflate în competenţa sa
Sex, transgen, etnie, religie sau credinţă, dizabilitate, orientare sexuală sau vârstă
Atribuţii şi competenţe
Conform Legii privind discriminarea, Ombudsman-ul pentru Egalitate controlează respectarea legii. În acest scop, Ombudsman-ul poate primi şi soluţiona plângerile persoanelor care se consideră victime ale discriminării. În urma acestei investigări, Ombudsman-ul pentru Egalitate poate intenta acţiune pentru despăgubiri din partea persoanei vătămate.
Atribuţiile Ombudsman-ului pentru Egalitate includ oferirea consilierii şi a oricărui sprijin pentru a da posibilitatea persoanei supuse discriminării să-şi ceară drepturile. Astfel, el:
· informează, educă, discută sau întreţine contacte cu agenţii guvernamentale, întreprinderi, persoane fizice şi organizaţii;

· urmăreşte evoluţia internaţională şi ia legătura cu organizaţiile internaţionale;
· urmăreşte cercetarea şi dezvoltarea activităţii;
· propune Guvernului amendamente legislative şi alte măsuri antidiscriminare;

· ia alte măsuri adecvate.

Activităţi principale

Ombudsman-ul pentru Egalitate s-a concentrat pe dezvoltarea strategiei de cooperare şi interacţiune cu societatea civilă şi a întreprins o serie de activităţi în domeniul relaţiilor de muncă.

Publicaţii

Sunt disponibile online
.

Management

O persoană numită în funcţia de Ombudsman pentru Egalitate.
Numirea în funcţii de conducere şi în Consiliu
Ombudsman-ul pentru Egalitate este numit de Guvern. Restul personalului este numit de Ombudsman-ul pentru Egalitate.
Număr de personal: aproximativ 100.
Buget: 8.875.000 euro.
În exercitarea mandatului său, Ombudsman-ul are deplină autonomie în utilizarea bugetului său. Astfel, resursele alocate Ombudsman-ului nu sunt supuse constrângerilor sub formă de instrucţiuni bugetare din partea Guvernului.

Răspundere

Raport anual adresat Guvernului
.

MAREA BRITANIE

COMISIA PENTRU EGALITATE ŞI DREPTURILE OMULUI

Data înfiinţării: octombrie 2007

Modalitatea înfiinţării: Legea din 2006 privind egalitatea
Statut: Organism public non-departamental

Mandat / obiective

Mandatul şi obiectivele sunt prevăzute în Legea din 2006 privind egalitatea, conform căreia Comisia are obligaţia generală de a-şi exercita funcţiile pentru încurajarea şi sprijinirea evoluţiei unei societăţi în care:
a) abilitatea oamenilor de a-şi atinge potenţialul nu este limitată prin prejudiciu sau discriminare;

b) există un respect şi o protecţie a drepturilor omului;

c) există un respect pentru demnitatea şi valoarea fiecărei persoane;

d) fiecare persoană are şanse egale de a participa în societate;

e) există un respect reciproc între grupuri bazate pe înţelegerea şi valorificarea diversităţii şi o respectare a egalităţii şi drepturilor omului.
Cazuri de discriminare aflate în competenţa sa

Vârstă, dizabilitate, gen, rasă, religie sau credinţă şi orientare sexuală
Atribuţii şi competenţe
A. Atribuţii

Sunt prevăzute în secţiunile 8 – 12 ale Legii privind egalitatea şi constau în:

· Promovarea înţelegerii importanţei egalităţii şi diversităţii;
· Încurajarea bunelor practici privind egalitatea şi diversitatea;

· Promovarea egalităţii de şanse;

· Promovarea înţelegerii drepturilor conferite de legislaţia egalităţii;

· Implementarea legislaţiei egalităţii;
· Activitate pentru combaterea discriminării;
· Activitate pentru eliminarea hărţuirii;

· Promovează înţelegerea importanţei drepturilor omului;

· Încurajează bunele practici privind drepturile omului;
· Promovează înţelegerea şi protecţia drepturilor omului;
· Încurajează autorităţile publice să respecte secţiunea 6 din Legea privind drepturile omului din 1998;
· Promovează bunele relaţii în cadrul grupurilor atunci când acestea includ persoane care împărtăşesc respectarea oricăruia dintre motivele de discriminare protejate;

· Monitorizează şi consiliază Guvernul asupra eficacităţii legilor privind egalitatea şi drepturile omului şi monitorizează şi raportează progresul către finalităţile urmărite.

B. Competenţe

· politica legislativă: monitorizarea legii şi politicii, consiliere şi îndrumare:
· consiliază Guvernul în legătură cu eficacitatea oricăreia dintre legile privind egalitatea şi drepturile omului şi recomandă modificarea, respingerea, consolidarea etc. a oricărei legi privind egalitatea şi drepturile omului;
· consiliază Guvernul în legătură cu eficacitatea unei legi şi cu efectul unei propuneri de modificare legislativă;

· emite sau revizuieşte un cod de practică în legătură cu legislaţia privind egalitatea;

· acordă consiliere şi îndrumare;
· publică sau diseminează idei sau informaţii;

· întreprinde cercetări;
· cooperează cu persoanele interesate de drepturile omului;

· cooperează, acordă asistenţă anumitor grupuri.

· acţiuni de implementare întreprinse în nume propriu:
· conduce o cercetare pe orice problemă legată de egalitate şi diversitate, drepturile omului sau bune relaţii între grupurile protejate şi raportează concluziile sale;

· întreprinde o investigaţie atunci când suspectează că persoana a încălcat o lege privind egalitatea şi emite o notificare privind actul ilicit;

· încheie un acord pentru oprirea actelor de discriminare;
· efectuează o evaluare a îndeplinirii obligaţiilor privind egalitatea în sectorul public şi prezintă o notificare pentru orice încălcare;
· apelează la instanţă în pentru oprirea practicilor discriminatorii;

· intentează acţiuni şi intervine în procesele care ţin de competenţa sa (egalitatea şi drepturile omului).

· Litigii şi asistenţă acordată victimelor discriminării:
· Asistă o persoană în proces în cazul încălcării unei legi privind egalitatea, acordând asistenţă juridică, reprezentare legală, locuinţă etc.;

· Publicarea unui plan strategic:
· Comisia publică un plan care stabileşte activităţile întreprinse în urmărirea atribuţiilor sale, revizuit o dată la 3 ani şi prezentat Parlamentului.

Publicaţii
 Sunt disponibile pe site-ul Comisiei
.
Promovarea egalităţii

Comisia are o Direcţie de Comunicaţii care promovează egalitatea. 
Management

Se exercită de către comisari şi o echipă condusă de un director.
Numirea în funcţii de conducere şi în Consiliu

Comisarii sunt numiţi pe durată determinată de către structura din cadrul Guvernului responsabilă cu egalitatea. Fucţiile de conducere se ocupă prin concurs deschis.
Număr de personal: 500. 
Buget: 70.000.000 euro.
Răspundere

Conform Legii din 2006 privind egalitatea, Comisia trebuie să elaboreze un plan o dată la 3 ani în care să-şi prezinte activităţile întreprinse pentru îndeplinirea funcţiilor sale. O copie a acestui plan se prezintă Parlamentului.
Comisiei i se cere să publice şi un raport o dată la 3 ani privind progresele în domeniul egalităţii, conform Legii din 2006. Acest raport identifică modificările din societate relevante în domeniul egalităţii şi drepturilor omului; de asemenea, identifică urmările şi indicatorii pentru monitorizarea progresului în domeniul egalităţii. O copie este prezentată Parlamentului
.
� Pentru sinteză a se vedea studiul regional Mecanismele naţionale privind egalitatea de gen în statele membre ale Uniunii Europene, ţările candidate şi alte economii dezvoltate din regiunea UNECE, pp. 68-80


� � HYPERLINK "http://www.mmuncii.ro/pub/imagemanager/images/file/Legislatie/DIRECTIVE/Dir76-207.pdf" ��http://www.mmuncii.ro/pub/imagemanager/images/file/Legislatie/DIRECTIVE/Dir76-207.pdf�


� � HYPERLINK "http://www.mmuncii.ro/pub/imagemanager/images/file/Legislatie/DIRECTIVE/Dir2002-73.pdf" �http://www.mmuncii.ro/pub/imagemanager/images/file/Legislatie/DIRECTIVE/Dir2002-73.pdf�


� � HYPERLINK "http://www.equineteurope.org/347_2.html" ��http://www.equineteurope.org/347_2.html�


� Ultimele trei puncte nu sunt prevăzute expres în lege, ci rezultă din interpretarea acesteia.


� Mai multe informaţii sunt disponibile la adresa � HYPERLINK "http://www.gleichbehandlungsanwaltschaft.at" �www.gleichbehandlungsanwaltschaft.at�


� � HYPERLINK "http://www.equineteurope.org/80975.html" ��http://www.equineteurope.org/80975.html�


� Mai multe informaţii sunt disponibile la adresa � HYPERLINK "http://igvm-iefh.belgium.be/" ��http://igvm-iefh.belgium.be/�


� � HYPERLINK "http://www.equineteurope.org/32_2.html" ��http://www.equineteurope.org/32_2.html�


� Informaţii suplimentare sunt disponibile la adresa � HYPERLINK "http://www.ombudsman.gov.cy/" ��http://www.ombudsman.gov.cy/�


� � HYPERLINK "http://www.equineteurope.org/28501.html" ��http://www.equineteurope.org/28501.html�


� Disponibile exclusiv în limba cehă


� Informaţii suplimentare sunt disponibile la adresa � HYPERLINK "http://www.ochrance.cz" ��www.ochrance.cz�


� � HYPERLINK "http://www.tasa-arvo.fi/en/legislation/equality_ombudsman" ��http://www.tasa-arvo.fi/en/legislation/equality_ombudsman�


� � HYPERLINK "http://www.equineteurope.org/754419_2.html" ��http://www.equineteurope.org/754419_2.html�


� Mai multe informaţii sunt disponibile la adresa � HYPERLINK "http://www.tasa-arvo.fi/" ��http://www.tasa-arvo.fi/�


� � HYPERLINK "http://www.equineteurope.org/339_2.html" ��http://www.equineteurope.org/339_2.html�


� � HYPERLINK "http://www.halde.fr/-Annual-Reports-.html?page=rubrique_en" ��http://www.halde.fr/-Annual-Reports-.html?page=rubrique_en�


� � HYPERLINK "http://www.halde.fr/-Publications,212-.html?page=rubrique_en" ��http://www.halde.fr/-Publications,212-.html?page=rubrique_en�


� Mai multe informaţii sunt disponibile la adresa � HYPERLINK "http://www.halde.fr/" ��http://www.halde.fr/�


� Aceste legi pot fi găsite la adresa Ombudsman-ului � HYPERLINK "http://www.synigoros.gr/" ��http://www.synigoros.gr/�


� � HYPERLINK "http://www.synigoros.gr/en_law.htm" ��http://www.synigoros.gr/en_law.htm�


� � HYPERLINK "http://www.equineteurope.org/341_2.html" ��http://www.equineteurope.org/341_2.html�


� � HYPERLINK "http://www.synigoros.gr/en_index.htm" ��http://www.synigoros.gr/en_index.htm�


� Informaţii suplimentare sunt disponibile la adresa � HYPERLINK "http://www.synigoros.gr/" ��http://www.synigoros.gr/�


� � HYPERLINK "http://www.equineteurope.org/349_2.html" ��http://www.equineteurope.org/349_2.html�


� Disponibilă în limba engleză la adresa � HYPERLINK "http://www.egyenlobanasmod.hu/" ��http://www.egyenlobanasmod.hu/�


� Art. 8 din Legea CXXV din 2003


� � HYPERLINK "http://www.egyenlobanasmod.hu/" ��http://www.egyenlobanasmod.hu/�


� Informaţii suplimentare sunt disponibile la adresa � HYPERLINK "http://www.egyenlobanasmod.hu/" ��http://www.egyenlobanasmod.hu/�


� � HYPERLINK "http://www.equineteurope.org/350_2.html" ��http://www.equineteurope.org/350_2.html�


� � HYPERLINK "http://www.equality.ie/" ��http://www.equality.ie/�


� Informaţii suplimentare sunt disponibile la adresa � HYPERLINK "http://www.equality.ie/" ��http://www.equality.ie/�


� � HYPERLINK "http://www.equineteurope.org/351_2.html" ��http://www.equineteurope.org/351_2.html�


� Informaţii suplimentare sunt disponibile la adresa � HYPERLINK "http://www.tiesibsargs.lv/" ��http://www.tiesibsargs.lv/�


� � HYPERLINK "http://www.equineteurope.org/588655_2.html" ��http://www.equineteurope.org/588655_2.html�


� � HYPERLINK "http://www.equineteurope.org/344_2.html" ��http://www.equineteurope.org/344_2.html�


� � HYPERLINK "http://www.do.se/" ��http://www.do.se/�


� Informaţii suplimentare sunt disponibile la adresa � HYPERLINK "http://www.do.se/" ��http://www.do.se/�


� � HYPERLINK "http://www.equineteurope.org/345_2.html" ��http://www.equineteurope.org/345_2.html�


� � HYPERLINK "http://www.equalityhumanrights.com/" ��http://www.equalityhumanrights.com/�


� Mai multe informaţii sunt disponibile la adresa � HYPERLINK "http://www.equalityhumanrights.com/" ��http://www.equalityhumanrights.com/�

